પ્રધાનમંત્રીનું કાર્યાલય
પ્રધાનમંત્રીની વ્લાદિવોસ્તોક ખાતેની મુલાકાત દરમિયાન અખબારી નિવેદનનો અનુવાદ 
આદરણીય પ્રમુખ પુતિન
મિત્રો,
નમસ્કાર,
દોબરે વેચેર.
જ્યાં સમગ્ર વિશ્વમાં સૌ પ્રથમ પરોઢ આવે છે, જ્યાં આપણા રશિયન મિત્રોના અથાગ સંઘર્ષની પ્રકૃતિ પરની જીત સમગ્ર વિશ્વ માટે પ્રેરણા બની છે અને જ્યાં 21મી સદીમાં માનવ વિકાસની નવી કહાનીઓ લખાઈ રહી છે. આવા મહાન સ્થળ - વ્લાદિવોસ્તોક ખાતે આવીને હું અત્યંત ખુશ છું. અને તે મારા પ્રિય મિત્ર રાષ્ટ્રપતિ પુતિનના આમંત્રણને કારણે શક્ય બન્યું છે. આ માટે હું મારા મિત્ર - રાષ્ટ્રપતિ પુતિનનો હૃદયથી આભાર માનું છું. આ આમંત્રણ કે જેણે મને વ્લાદિવોસ્તોકની મુલાકાત લેનારા પ્રથમ ભારતીય પ્રધાનમંત્રી બનવાનું સૌભાગ્ય આપ્યું. આ માટે હું મારા મિત્ર રાષ્ટ્રપતિ પુતિનનો આભારી છું.
અને તે એક સુખદ ઐતિહાસિક સંયોગ છે કે રાષ્ટ્રપતિ પુતિન અને મેં ભારત અને રશિયા વચ્ચેની 20મી વાર્ષિક સમિટમાં ભાગ લીધો છે. વર્ષ 2001માં, જ્યારે પ્રથમ વખત રશિયામાં ભારત-રશિયન શિખર સંમેલન યોજાયું ત્યારે મારા મિત્ર પુતિન રશિયાના રાષ્ટ્રપતિ હતા અને હું તત્કાલીન પ્રધાનમંત્રી અટલજી સાથે ભારતના પ્રતિનિધિમંડળમાં હતો અને હું ગુજરાતનો મુખ્યમંત્રી હતો. રાષ્ટ્રપતિ પુતિન અને મારી રાજકીય સફર દરમિયાન બંને દેશો વચ્ચેની મિત્રતા અને સહયોગ ઝડપથી વિકસ્યો છે અને ઘણો આગળ ધપ્યો છે. આ સમય દરમિયાન, અમારી વિશેષ અને વિશેષાધિકૃત વ્યૂહાત્મક ભાગીદારીએ માત્ર અમારા દેશોના વ્યૂહાત્મક હિતોને જ સેવા આપી નથી પરંતુ સાથે સાથે અમે તેને લોકોના વિકાસ અને તેમના સીધા લાભો સાથે જોડી છે. રાષ્ટ્રપતિ પુતિન અને હું વિશ્વાસ અને ભાગીદારી દ્વારા આ સંબંધને સહકારની નવી ઊંચાઈઓ પર લઈ ગયા છે. અને તેની સિદ્ધિઓએ માત્ર માત્રાની દૃષ્ટિએ જ નહીં પરંતુ ગુણાત્મક ફેરફારો પણ લાવ્યા છે. સૌ પ્રથમ અમે લોકોના ક્ષેત્રમાંથી સહકાર આણ્યો છે અને ખાનગી ઉદ્યોગની અપાર ઊર્જાનો તેમાં ઉમેરો કર્યો છે. આજે અમારી પાસે એક ડઝન જેટલા બિઝનેસ કરારો છે.
સંરક્ષણ જેવા વ્યૂહાત્મક ક્ષેત્રોમાં પણ, ભારતમાં બંને દેશોના સંયુક્ત સાહસો દ્વારા રશિયન સાધનોના સ્પેરપાર્ટ્સના ઉત્પાદન અંગેની આજની સમજૂતી ઉદ્યોગને પ્રોત્સાહન આપશે. આ કરાર અને આ વર્ષની શરૂઆતમાં AK-203નું સંયુક્ત સાહસ એ એવા પગલાં છે જે અમારા સંરક્ષણ સહકારને ખરીદનારા-વિક્રેતાના મર્યાદિત વાતાવરણની બહાર સહ-ઉત્પાદનનો મજબૂત પાયો રચે છે. ભારતમાં રશિયાના સહયોગથી ન્યુક્લિયર પ્લાન્ટ્સનું સ્થાનિકીકરણ વધારવાથી પણ આ ક્ષેત્રમાં અમારી વચ્ચે સાચી ભાગીદારીનો વિકાસ થઈ રહ્યો છે. બીજું, અમે અમારા સંબંધોને રાજધાનીઓની બહાર ભારતના રાજ્યો અને રાજધાનીઓની બહાર રશિયાના પ્રદેશોમાં લઈ જઈ રહ્યા છીએ. આ આશ્ચર્યજનક નથી કારણ કે એક તરફ હું લાંબા સમયથી ગુજરાતનો મુખ્યમંત્રી રહી ચૂક્યો છું અને રાષ્ટ્રપતિ પુતિન પણ રશિયાના પ્રદેશોની ક્ષમતાઓ અને સંભાવનાઓથી વાકેફ છે. તેથી, સ્વાભાવિક છે કે તેમણે ઈસ્ટર્ન ઈકોનોમિક ફોરમની કલ્પના કરી અને ભારત જેવા વૈવિધ્યસભર દેશને તેની સાથે જોડવાનું મહત્વ સમજ્યું. તમે તેની જેટલી પ્રશંસા કરો તેટલી ઓછી છે.
તેમનું આમંત્રણ મળતાં તરત જ અમે ખૂબ જ ગંભીરતાથી તૈયારી કરવાનું શરૂ કર્યું. આ માટે ભારતના વાણિજ્ય મંત્રી, ચાર રાજ્યના મુખ્યમંત્રી અને 150થી વધુ ઉદ્યોગપતિઓ વ્લાદિવોસ્તોક આવ્યા હતા. ફાર ઇસ્ટના વિશેષ દૂત અને ફાર ઇસ્ટના તમામ 11 ગવર્નરો સાથેની મુલાકાતે ખૂબ સારા પરિણામો આપ્યા છે. રાજ્યો અને પ્રદેશો વચ્ચેના સંબંધોને એક માળખું મળ્યું. અને કોલસો, હીરા, ખાણકામ, દુર્લભ પૃથ્વી, કૃષિ, ઇમારતી લાકડા, પલ્પ અને કાગળ અને પર્યટને ઘણી નવી શક્યતાઓ ઉજાગર કરી છે. અને હવે ચેન્નાઈ અને વ્લાદિવોસ્તોક વચ્ચેનો દરિયાઈ માર્ગ પણ પ્રદેશો વચ્ચે કનેક્ટિવિટી વધારવા માટે પ્રસ્તાવિત કરવામાં આવ્યો છે. ત્રીજું, અમે અમારા દ્વિપક્ષીય સહયોગમાં મોટા પાયે વૈવિધ્યકરણ કર્યું છે અને તેમાં નવા પરિમાણો ઉમેર્યા છે. આજ કાલ હાઇલાઇટ અને હેડલાઇન ભારત અને રશિયા વચ્ચે માત્ર તેલ અને ગેસના સોદા જ નહીં પરંતુ પરસ્પરના હાઇડ્રોકાર્બન સેક્ટરમાં અભૂતપૂર્વ રોકાણ છે. આ ક્ષેત્રમાં સહકાર માટે પાંચ વર્ષનો રોડમેપ અને ફાર ઇસ્ટ અને આર્કેટિકમાં હાઇડ્રો-કાર્બન અને એલએનજીના સંશોધનમાં સહકાર માટે સહમત થયા છે. અવકાશમાં અમારો લાંબો સહયોગ નવી ઊંચાઈઓને સ્પર્શી રહ્યો છે. ભારતના અવકાશયાત્રીઓ રશિયામાં ગગનયાન એટલે કે ભારતીય માનવ અવકાશ ઉડાન માટે તાલીમ મેળવશે. પરસ્પર રોકાણની સંપૂર્ણ ક્ષમતા હાંસલ કરવા માટે, અમે ટૂંક સમયમાં રોકાણ સંરક્ષણ કરાર કરવા સહમત થયા છીએ. ભારતનું 'રશિયા પ્લસ ડેસ્ક' અને રશિયાની ફાર ઈસ્ટ ઈન્વેસ્ટમેન્ટ એન્ડ એક્સપોર્ટ એજન્સીની મુંબઈ ઓફિસ પરસ્પર રોકાણની સુવિધા આપશે.
મિત્રો,
અમારી વ્યૂહાત્મક ભાગીદારીમાં, નવા પ્રકરણો પણ ઉમેરવામાં આવી રહ્યા છે. બંને દેશો વચ્ચેની વિશાળ ત્રિ-સેવા કવાયત 'ઇન્દ્ર-2019' અમારા વધતા વિશ્વાસ અને આત્મવિશ્વાસનું પ્રતિક છે. જ્યારે પણ જરૂરિયાત ઊભી થાય છે ત્યારે ભારત અને રશિયા વિશ્વના સામાન્ય સ્થળોએ જ નહીં પરંતુ એન્ટાર્કટિકા અને આર્કેટિકમાં પણ સાથે મળીને કામ કરે છે. બંને દેશો સારી રીતે જાણે છે કે આજના યુગમાં શાંતિ અને સ્થિરતા માટે બહુ-ધ્રુવીય વિશ્વ જરૂરી છે. અને તેના નિર્માણમાં આપણા સહકાર અને સંકલનની ભૂમિકા મહત્વની રહેશે. તેથી, અમે બ્રિક્સ, એસસીઓ અને અન્ય વૈશ્વિક મંચો પર સાહજિક રીતે નજીકથી સહયોગ કરીએ છીએ. આજે આપણે ઘણા મોટા વૈશ્વિક અને પ્રાદેશિક મુદ્દાઓ પર ખુલ્લી અને અર્થપૂર્ણ ચર્ચા કરી છે. ભારત એવું અફઘાનિસ્તાન જોવા માગે છે જે મુક્ત, સુરક્ષિત, અખંડ, શાંતિપૂર્ણ અને લોકશાહી હોય. અમે બંને કોઈ પણ દેશની આંતરિક બાબતોમાં બાહ્ય હસ્તક્ષેપના વિરોધમાં છીએ. અમે ભારતના મુક્ત, ખુલ્લા અને સમાવેશી ઈન્ડો-પેસિફિકના વિચાર પર પણ ફળદાયી ચર્ચા કરી હતી. અમે એ બાબતે સહમત છીએ કે ભારત અને રશિયા સાઇબર સુરક્ષા, આતંકવાદ વિરોધી, પર્યાવરણ સંરક્ષણ જેવા ક્ષેત્રોમાં સહયોગ વધુ મજબૂત કરશે. ભારત અને રશિયા આવતા વર્ષે વાઘ સંરક્ષણ પર ઉચ્ચ સ્તરીય ફોરમનું આયોજન કરવા પણ સહમત થયા છે.
ફરી એક વાર હું મારા મિત્ર રાષ્ટ્રપતિ પુતિનનો આ આમંત્રણ અને સ્વાગત માટે ખૂબ ખૂબ આભાર વ્યક્ત કરું છું. હું આવતીકાલે તેમની સાથે અને મારા અન્ય નેતા મિત્રો સાથે ઈસ્ટર્ન ઈકોનોમિક ફોરમમાં હાજરી આપવા આતુર છું. હું આવતા વર્ષે વાર્ષિક સમિટ માટે રાષ્ટ્રપતિ પુતિનની ભારત મુલાકાતની રાહ જોઈશ. રશિયા વર્ષ 2020માં એસસીઓ અને બ્રિક્સની અધ્યક્ષતા કરશે. હું માનું છું કે રાષ્ટ્રપતિ પુતિનના નેતૃત્વમાં આ સંગઠનો સફળતાના નવા વિક્રમો સર્જશે. તેના માટે ભારત અને મારું વ્યક્તિગત સમર્થન રહેશે.
આપનો ખૂબ ખૂબ આભાર
YP/GP/MR
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 28